Pirmsskola 6 gadi

**Modulis: Sabiedrības uzplaukums**

**Tēma: Mūsu kopiena**

**Tēmas atsegums**

**Tēmas apguve strukturēta trīs nodarbībās:**

1. nodarbība - Kopienas, pie kurām mēs piederam

2. nodarbība - Mūsu kopiena pirmsskolā

3. nodarbība - Būt daudzveidīgā kopienā

**Tēmas apguves mērķi:**

***Zināšanas: veidot priekšstatu par to,***

* kas ir kopiena, kādas ir kopienas, pie kurām kopienām bērni pieder;
* cik daudz dažādu lomu/darba pienākumu ir katram kopienas loceklim;
* kā izteikt pateicību kopienas locekļiem, kuri strādā kopienas labā;
* kas ir piederība grupiņai un pirmsskolas izglītības iestādei;
* kas grupiņas biedriem ir kopīgs/atšķirīgs;
* kādi tikumi nepieciešami daudzveidīgā grupā;
* kādas ir atšķirību/dažādības pozitīvās puses un kādas grūtības tās rada;
* cik svarīgi ir cienīt citus cilvēkus, pat ja viņi ir ļoti atšķirīgi (piemēram, fiziskās īpašības, raksturs, personība vai ikdienas vide), pieņem atšķirīgus lēmumus, izdara atšķirīgas izvēles vai dzīvo ar atšķirīgu pārliecību;
* kā rīkoties, ja kāds, ko viņš pazīst, piedzīvo nepatīkamus brīžus savu atšķirību dēļ;
* kā jārīkojas dažādās situācijās, lai uzlabotu vai veidotu cieņpilnas attiecības.

***Morālās prasmes: sekmēt šādu morālo ieradumu veidošanos bērnos:***

* ar cieņu izturēties pret citiem cilvēkiem;
* ievērot pieklājības pamatprincipus, veidojot cieņpilnas attiecības ar apkārtējiem;
* izrādīt pateicību pirmsskolas izglītības iestādes kopienas locekļiem;
* būt iecietīgam/tolerantam pret dažādību;
* sniegt atbalstu tiem, kas piedzīvo nepatīkamus brīžus savu atšķirību dēļ.

**Tēmā aplūkotās vērtības un tikumi**

|  |  |  |
| --- | --- | --- |
|  | **No Pirmsskolas izglītības vadlīnijām** | **Papildus no programmas “e-TAP”** |
| **Vērtības** | Ģimene, kultūra, Latvijas valsts, latviešu valoda, cilvēka cieņa | Mīlestība, atbildība, patiesība, saskaņa |
| **Tikumi** | Solidaritāte, laipnība, atbildība, taisnīgums, tolerance | Zinātkāre, pašiedziļināšanās, pateicīgums, izpalīdzība, pašiniciatīva, līdzdalīgums |

**Tikumu praktizēšanas iespējas:**

* Var regulāri un ilgstoši īstenot projekta “Kā izglītības iestādes apkārtni padarīt dabiskāku?” idejas, rūpējoties par savas pirmsskolas kopienas apkārtni. Resursu saraksts (40. lpp.), Ekoskolu metodiskais dabas izglītības materiāls pirmsskolai <http://www.videsfonds.lv/documents/ekoskolu-dabas-izgl-t-bas-materi-ls-pirmsskol-m.pdf>
* Var rīkot dažādu kultūru nedēļas, piem., <https://www.youtube.com/watch?v=krhLV9wo6w8>. Var aicināt uz bērnudārzu kādas kultūras pārstāvi (piemēram, kāds no bērnu radiem vai pirmsskolas izglītības iestādes darbiniekiem), lai viņš novada bērniem nodarbību, kopīgi mācoties kādu dziesmu/deju, gatavojot kādu nacionālo ēdienu u.c.
* Regulāri kopt tradīcijas grupiņas saliedēšanas un piederības pirmsskolas izglītības iestādei veicināšanai.